title: KOMISSION TÄYTÄNTÖÖNPANOASETUS (EU) …/…, fluorihiilivetyjen markkinoille saattamista koskevien kiintiöiden sähköisen rekisterin moitteettoman toiminnan varmistamisesta

text:
               KOMISSION TÄYTÄNTÖÖNPANOASETUS (EU) …/…,

               annettu 25.4.2019,

               fluorihiilivetyjen markkinoille saattamista koskevien kiintiöiden sähköisen rekisterin moitteettoman toiminnan varmistamisesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon fluoratuista kasvihuonekaasuista ja asetuksen (EY) N:o 842/2006 kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 517/2014
                  1
                ja erityisesti sen 17 artiklan 2 kohdan,

               sekä katsoo seuraavaa:

               (1)Asetuksen (EU) N:o 517/2014 17 artiklassa säädetään keskitetystä sähköisestä rekisteristä, jolla hallinnoidaan fluorihiilivetyjen markkinoille saattamista koskevia kiintiöitä ja fluorihiilivetyjen markkinoille saattamisesta ilmoittamista, mukaan lukien markkinoille saatettavat fluorihiilivedyillä täytetyt laitteet, jäljempänä ’rekisteri’.

               (2)Otsonikerrosta heikentäviä aineita koskevaan Montrealin pöytäkirjaan tehdystä Kigalin muutoksesta
                  2
                seuraa, että irtotavarana olevien fluorihiilivetyjen tuontiin unioniin ja vientiin unionista sovelletaan 1 päivästä tammikuuta 2019 alkaen Montrealin pöytäkirjan 4B artiklan mukaista lisenssijärjestelmää. Maahantuojana tai viejänä toimivan yrityksen voimassa olevaa rekisteröintiä asetuksen (EU) N:o 517/2014 mukaisessa rekisterissä pidetään tällaisena lisenssinä.

               (3)Rekisterin moitteettoman toiminnan varmistamiseksi on tärkeää täsmentää niitä yrityksiä koskevat vaatimukset, joille rekisteröinti on pakollista. Kyseisiin vaatimuksiin olisi kuuluttava muun muassa vaatimus toimittaa tietoja kyseisten yritysten taloudellisesta ja oikeudellisesta asemasta. Tällaiset tiedot voivat olla tarpeen kiintiöiden tehokkaan jakamisen varmistamiseksi, kiintiöiden jakamisen vääristymisen välttämiseksi sekä lainsäädäntövaatimusten kiertämisen ja väärinkäytön estämiseksi.

               (4)Rekisteröintivaatimuksissa olisi myös otettava huomioon niiden yritysten erilainen tilanne, jotka ovat valtuuttaneet ainoan edustajan asetuksen (EU) N:o 517/2014 mukaisesti.

               (5)Jotta fluorihiilivetyjen markkinoille saattamista koskeva kiintiöjärjestelmä voitaisiin panna tehokkaasti täytäntöön rekisterin avulla, on tärkeää vahvistaa takeet kiintiöiden laillisesta ja oikeudenmukaisesta jakamistavasta. Rekisterin tehtävänä on helpottaa kiintiöjärjestelmän tehokasta täytäntöönpanoa. Rekisterin organisointi ja hallinnointi olisi siksi toteutettava siten, että rekisterin avulla voidaan välttää kiintiöiden jakamiseen liittyvien vaatimusten kaikenlainen kiertäminen ja väärinkäyttö. Erityisesti jos yksi tai useampi sama tosiasiallinen omistaja ja edunsaaja rekisteröi useita yrityksiä saadakseen yksittäisen yrityksen osuutta suuremman kiintiön fluorihiilivetyjen enimmäismäärästä, jonka saa saattaa unionin markkinoille asetuksen (EU) N:o 517/2014 15 artiklan 1 kohdan mukaisesti, tällaisia yhden tai useamman saman tosiasiallisen omistajan ja edunsaajan nimissä rekisteröityjä yrityksiä olisi pidettävä yhtenä yrityksenä mainitun asetuksen 16 artiklan 5 kohdassa säädetyn kiintiöiden jakamisen tarkoituksissa.  Tosiasiallisen omistajan ja edunsaajan asema voi koskea kaikentyyppisiä oikeushenkilöitä, myös esimerkiksi pieniä ja keskisuuria yrityksiä.

               (6)Kun otetaan huomioon yritysten sijoittautumista ja toimintaa sääntelevät kansalliset lait ja määräykset, komissio tarvitsee jäsenvaltioiden apua sen arvioimisessa, ovatko yritysten rekisteröintitarkoituksiin toimittamat tiedot täydellisiä ja paikkansapitäviä. Jäsenvaltioiden olisi siksi tehtävä yhteistyötä ja vaihdettava tietoja komission kanssa rekisterin moitteettoman toiminnan varmistamiseksi.

               (7)Komissio varmistaa, että asetuksen (EU) N:o 517/2014 17 artiklan nojalla toimitettuja henkilötietoja käsitellään Euroopan parlamentin ja neuvoston asetuksen (EU) 2018/1725
                  3
                mukaisesti.

               (8)Tässä asetuksessa säädetyt toimenpiteet ovat asetuksen (EU) N:o 517/2014 24 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Kohde

               Tässä asetuksessa vahvistetaan yleiset toiminnalliset vaatimukset rekisteröitymiselle asetuksen (EU) N:o 517/2014 17 artiklan 1 kohdan nojalla perustettuun rekisteriin.

               2 artikla

               Määritelmät

               Tässä asetuksessa tarkoitetaan ’tosiasiallisella omistajalla ja edunsaajalla’ tosiasiallista omistajaa ja edunsaajaa, sellaisena kuin se määritellään Euroopan parlamentin ja neuvoston direktiivin (EU) 2015/849
                  4
                3 artiklan 6 kohdassa.

               3 artikla

                Tietovaatimukset rekisteriin rekisteröitymistä varten

               1.Unioniin sijoittautuneiden yritysten on toimitettava komissiolle rekisteriin rekisteröitymisen tarkoituksissa seuraavat tiedot:

               a)yrityksen nimi ja oikeudellinen muoto, sellaisena kuin se on asiaa koskevissa virallisissa asiakirjoissa kansallisten lakien ja käytäntöjen mukaisesti;

               b)yrityksen täydellinen osoite, mukaan lukien katuosoite ja rakennuksen numero, postinumero, paikkakunta ja maa;

               c)yrityksen puhelinnumero, mukaan lukien kansainvälinen suuntanumero;

               d)yrityksen arvonlisäverotunniste;

               e)tarvittaessa yrityksen taloudellisen toimijan rekisteröinti- ja tunnistenumero (EORI-numero);

               f)sellaisen yhden yhteyshenkilön koko nimi, joka täyttää seuraavat i ja ii alakohdassa tarkoitetut edellytykset, ja kyseisen henkilön ammatillisiin tarkoituksiin käyttämä yksilöllinen sähköpostiosoite, jossa mahdollisuuksien mukaan näkyy selkeä yhteys yritykseen:

               i)hän on joko yrityksen tosiasiallinen omistaja ja edunsaaja tai yrityksen palveluksessa;

               ii)hän on valtuutettu suorittamaan kaikki rekisteriin liittyvät velvoitteet ja merkitykselliset toimet yrityksen puolesta siten, että niistä tulee yritystä oikeudellisesti sitovia;

               g)kuvaus yrityksen liiketoiminnasta;

               h)kirjallinen vahvistus yrityksen aikomuksesta rekisteröityä rekisteriin sellaisen tosiasiallisen omistajan ja edunsaajan tai yrityksen palveluksessa olevan henkilön allekirjoittamana, joka on valtuutettu antamaan oikeudellisesti sitovia lausuntoja yrityksen puolesta;

               i)yrityksen pankkiyhteystiedot, jotka on vahvistettu pankin edustajan allekirjoittamalla asiakirjalla, tai sellaisen unionissa sijaitsevan pankkitilin alkuperäinen virallinen tiliote, jota yritys käyttää liiketoimintaansa varten ja joka ei ole kolmea kuukautta vanhempi.

               2.Unionin ulkopuolelle sijoittautuneiden yritysten, jotka ovat valtuuttaneet asetuksen (EU) N:o 517/2014 16 artiklan 5 kohdassa tarkoitetun ainoan edustajan, on toimitettava komissiolle rekisteriin rekisteröitymistä varten seuraavat tiedot:

               a)edellä 1 kohdan a, b ja c alakohdassa luetellut tiedot sekä yrityksestä että ainoasta edustajasta, ja kun on kyse a alakohdassa luetelluista tiedoista, lisäksi asiaa koskeva virallinen asiakirja, jossa ilmoitetaan yrityksen ja ainoan edustajan nimi ja oikeudellinen muoto, sekä kyseisen asiakirjan oikeaksi todistettu englanninkielinen käännös;

               b)edellä 1 kohdan d, e ja i alakohdassa luetellut tiedot, mutta pikemminkin ainoasta edustajasta kuin yrityksestä;

               c)sellaisen yhden yhteyshenkilön koko nimi, joka täyttää seuraavat i ja ii alakohdassa tarkoitetut edellytykset, ja kyseisen henkilön ammatillisiin tarkoituksiin käyttämä yksilöllinen sähköpostiosoite, jossa mahdollisuuksien mukaan näkyy selkeä yhteys ainoaan edustajaan:

               i)hän on joko ainoan edustajan tosiasiallinen omistaja ja edunsaaja tai ainoan edustajan palveluksessa;

               ii)hän on valtuutettu suorittamaan kaikki rekisteriin liittyvät velvoitteet ja merkitykselliset toimet yrityksen ja ainoan edustajan puolesta siten, että niistä tulee sekä yritystä että ainoaa edustajaa oikeudellisesti sitovia;

               d)ainoan edustajan sähköpostiosoite;

               e)kuvaus yrityksen liiketoiminnasta;

               f)edellä 1 kohdan h alakohdassa mainittu kirjallinen vahvistus, joka on lisäksi ainoan edustajan sellaisen tosiasiallisen omistajan ja edunsaajan tai ainoan edustajan palveluksessa olevan sellaisen henkilön allekirjoittama, joka on valtuutettu antamaan oikeudellisesti sitovia lausuntoja ainoan edustajan puolesta.

               3.Jotta asetuksen (EU) N:o 517/2014 16 artiklan 2 tai 4 kohdan mukainen ilmoitus voidaan toimittaa tietyn vuoden osalta, rekisteriin rekisteröitymistä koskevan hakemuksen toimittamisen ja täydentämisen määräaikojen on oltava ne, jotka täsmennetään ilmoituksessa, jonka komissio antaa mainitun asetuksen 16 artiklan 2 kohdan kolmannen alakohdan perusteella.

               4.Yritysten, jotka ovat rekisteröityneet rekisteriin jo ennen tämän asetuksen voimaantuloa, on toimitettava tapauksen mukaan 1 tai 2 kohdan mukaiset tiedot kolmen kuukauden kuluessa tämän asetuksen voimaantulosta, paitsi jos kyseiset tiedot on jo toimitettu rekisteriin.

               4 artikla

               Täydentäviä tietoja koskevat vaatimukset rekisteriin rekisteröitymistä varten

               1.Komissio voi pyytää yritystä toimittamaan tietoja yrityksen yhden tai useamman tosiasiallisen omistajan ja edunsaajan ja, tapauksen mukaan, yrityksen ainoan edustajan henkilöllisyydestä, mukaan lukien tiedot tosiasiallisen omistajan ja edunsaajan aseman tyypistä sekä siitä, millaista ja minkä laajuista määräysvaltaa kullakin tällaisista tosiasiallisista omistajista ja edunsaajista on valtuudet käyttää.

               2.Komissio voi myös – jos se on perusteltua 3 artiklan ja tarvittaessa tämän artiklan 1 kohdan nojalla toimitettujen tietojen alustavan arvioinnin perusteella – pyytää yritystä toimittamaan seuraavaa:

               a)täydentävät tiedot tai näyttö siitä, että 3 artiklan tai tarvittaessa tämän artiklan 1 kohdan nojalla toimitetut tiedot ovat täydelliset ja paikkansapitävät;

               b)yrityksen edellisen vuoden tilinpäätös tai, jos sitä ei ole saatavilla, todiste siitä, että yrityksellä on riittävät varat toteuttaa tulevaa toimintaa, jonka osalta se haluaa rekisteröityä rekisteriin;

               c)yrityksen liiketoimintasuunnitelma tulevaa toimintaa varten ja katsaus aiempaan liiketoimintaan;

               d)asiakirja, josta ilmenee yrityksen hallintorakenne;

               e)tiedot mahdollisista oikeudellisista, taloudellisista tai verotuksellisista kytköksistä sellaisiin toisiin yrityksiin tai toisten yritysten tosiasiallisiin omistajiin ja edunsaajiin, jotka ovat toimittaneet rekisteröintipyynnön tai ovat jo rekisteröityneet rekisteriin.

               3.Komissio voi tarvittaessa pyytää yrityksiä, jotka ovat valtuuttaneet ainoan edustajan, liittämään mahdolliseen 2 kohdan nojalla vaadittuun täydentävään tietoon tai näyttöön oikeaksi todistetun englanninkielisen käännöksen.

               4.Yritysten on toimitettava kaikki tämän artiklan nojalla pyydetyt tiedot ja pyydetty näyttö 10 työpäivän kuluessa pyynnön päiväyksestä tai pidemmässä määräajassa, jos komissio hyväksyy yrityksen asianmukaisesti perustellun pyynnön määräajan pidentämisestä.

               5 artikla

               Velvollisuus pitää tiedot ajan tasalla

               Rekisteriin rekisteröityneiden yritysten on varmistettava, että tiedot, jotka ne ovat toimittaneet tai jotka niiden puolesta on toimitettu tämän asetuksen nojalla, pidetään ajan tasalla, ja toimitettava komissiolle heti ajantasaistukset niistä tiedoista, jotka ovat muuttuneet tai lakanneet olemasta täydelliset tai paikkansapitävät.

               6 artikla

               Rekisteröinnistä kieltäytyminen, rekisteröinnin keskeyttäminen ja peruuttaminen

               1.Komissio voi kieltäytyä rekisteröimästä yritystä rekisteriin tai keskeyttää yrityksen rekisteröinnin, jos tämän asetuksen vaatimukset eivät täyty kyseisen yrityksen osalta tai jos jokin sellainen tieto tai näyttö, jonka yritys on toimittanut tai joka sen puolesta on toimitettu tämän asetuksen nojalla, on paikkansapitämätön tai epätäydellinen. Asianomaiselle yritykselle ja asianomaisen jäsenvaltion toimivaltaiselle viranomaiselle ilmoitetaan rekisteröinnistä kieltäytymisen tai rekisteröinnin keskeyttämisen syyt rekisterin kautta.

               2.Jos yrityksen rekisteröinti keskeytetään 1 kohdan nojalla, komissio kumoaa keskeyttämisen ja sallii rekisteröinnin jatkamisen vasta, kun tämän asetuksen vaatimukset täyttyvät kyseisen yrityksen osalta tai tarvittaessa kun sellaista tietoa tai näyttöä, jonka yritys on toimittanut tai joka sen puolesta on toimitettu tämän asetuksen nojalla, on ajantasaistettu siten, että se on paikkansapitävä tai täydellinen.

               3.Komissio peruuttaa yritysten rekisteröinnin, jos on toimitettu tarkoituksellisesti vääriä tietoja tai jos yritys keskeyttämisen jälkeenkään ei onnistu toimittamaan vaadittuja tietoja tai ajantasaistamaan tämän asetuksen mukaisia tietojaan. Asianomaiselle yritykselle ja asianomaisen jäsenvaltion toimivaltaiselle viranomaiselle ilmoitetaan rekisteröinnin peruuttamisen syyt rekisterin kautta.

               7 artikla

               Yritykset, joilla on yksi tai useampi sama tosiasiallinen omistaja ja edunsaaja

               1.Asetuksen (EU) N:o 517/2014 16 artiklan 5 kohdassa tarkoitettujen fluorihiilivetyjen markkinoille saattamista koskevien kiintiöiden jakamiseksi kaikkia yrityksiä, joilla on yksi tai useampi sama tosiasiallinen omistaja ja edunsaaja, on pidettävä yhtenä ainoana mainitun asetuksen 16 artiklan 2 ja 4 kohdan mukaisena ilmoittajana. Kyseisen yhden ainoan ilmoittajan on oltava yritys, joka on rekisteröity ensiksi, tai tarvittaessa tosiasiallisen omistajan ja edunsaajan ilmoittama muu rekisteröity yritys. Asetuksen (EU) N:o 517/2014 16 artiklan 3 kohdassa tarkoitettujen viitearvojen uudelleen laskemiseksi kaikkia yrityksiä, joilla on yksi tai useampi sama tosiasiallinen omistaja ja edunsaaja, on pidettävä yhtenä ainoana maahantuojana tai tuottajana. Kyseisen yhden ainoan maahantuojan tai tuottajan on oltava yritys, joka on rekisteröity ensiksi, tai tarvittaessa tosiasiallisen omistajan ja edunsaajan ilmoittama muu rekisteröity yritys.

               2.Kun on kyse yrityksistä, joihin sovelletaan 1 kohtaa kahden ilmoituskauden osalta, komissio peruuttaa niiden yritysten rekisteröinnin, joilla on yksi tai useampi sama tosiasiallinen omistaja ja edunsaaja, lukuun ottamatta ensiksi rekisteröityä yritystä tai tarvittaessa muuta tosiasiallisen omistajan ja edunsaajan mainitsemaa rekisteröityä yritystä, paitsi jos asetuksen (EU) N:o 517/2014 mukaisesti on olemassa muita velvoitteita, jotka edellyttävät rekisteröitymistä rekisteriin.

               8 artikla

               Tietojenvaihto

               Jäsenvaltioiden on pyynnöstä tehtävä yhteistyötä ja vaihdettava tietoja komission kanssa, kun se on tarpeen sen arvioimiseksi, ovatko yritysten rekisteröitymisen tarkoituksissa tämän asetuksen nojalla toimittamat tiedot täydelliset ja paikkansapitävät, erityisesti kun tiedot koskevat kansallisia lakeja ja käytäntöjä.

               9 artikla

               1.Rekisterissä käsiteltävät yritykseen liittyvät henkilötiedot saa säilyttää enintään viiden vuoden ajan sen jälkeen, kun rekisteröinti on peruutettu 6 artiklan 3 kohdan mukaisesti.

               2.Komissio varmistaa teknisin keinoin, että henkilötiedot poistetaan 1 kohdan mukaisesti.

               10 artikla

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 25.4.2019

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 150, 20.5.2014, s. 195.

                     (2)

                        Neuvoston päätös (EU) 2017/1541, annettu 17 päivänä heinäkuuta 2017, otsonikerrosta heikentäviä aineita koskevaan Montrealin pöytäkirjaan tehdyn Kigalin muutoksen tekemisestä Euroopan unionin puolesta (EUVL L 236, 14.9.2017, s. 1).

                     (3)

                        Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

                     (4)

                        Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015, rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta (EUVL L 141, 5.6.2015, s. 73).


title: KOMISSION TÄYTÄNTÖÖNPANOASETUS (EU) …/…, väliaikaisen poikkeuksen myöntämisestä Kap Verdelle delegoidussa asetuksessa (EU) 2015/2446 vahvistetuista etuuskohteluun oikeuttavista alkuperäsäännöistä makrillifileevalmisteiden ja -säilykkeiden sekä kuula- ja fregattimakrillivalmisteiden ja -säilykkeiden osalta

text:
               KOMISSION TÄYTÄNTÖÖNPANOASETUS (EU) …/…,

               annettu 17.4.2019,

               väliaikaisen poikkeuksen myöntämisestä Kap Verdelle delegoidussa asetuksessa (EU) 2015/2446 vahvistetuista etuuskohteluun oikeuttavista alkuperäsäännöistä makrillifileevalmisteiden ja -säilykkeiden sekä kuula- ja fregattimakrillivalmisteiden ja säilykkeiden osalta

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013
                  1
                ja erityisesti sen 64 artiklan 6 kohdan ja 66 artiklan b alakohdan,

               sekä katsoo seuraavaa:

               (1)Kap Verde on yksi niistä maista, joihin sovelletaan Euroopan parlamentin ja neuvoston asetuksessa (EU) N:o 978/2012
                  2
                tarkoitettua yleistä tullietuusjärjestelmää eli GSP-järjestelmää. Komission täytäntöönpanoasetuksella (EU) N:o 439/2011
                  3
                myönnettiin Kap Verdelle poikkeus komission asetuksesta (ETY) N:o 2454/93
                  4
                GSP-järjestelmässä käytetyn alkuperätuotteiden käsitteen määritelmän osalta. Poikkeus koski 2 500 tonnin suuruista vuotuista määrää makrillifileevalmisteita ja -säilykkeitä ja 875 tonnin suuruista määrää kuula- ja fregattimakrillifileevalmisteita ja säilykkeitä. Poikkeuksen nojalla näiden tuotteiden katsottiin olevan mainittuihin määriin asti Kap Verden alkuperätuotteita, vaikka ne oli tuotettu Kap Verdessä ei-alkuperäkalasta. Poikkeusta on jatkettu kolme kertaa, ja sen voimassaolo päättyi 31 päivänä joulukuuta 2018
                  5
               .

               (2)Kap Verde pyysi 22 päivänä lokakuuta 2018 päivätyllä kirjeellä poikkeuksen voimassaoloajan jatkamista samojen vuotuisten määrien osalta siihen asti, kun 30 päivänä kesäkuuta 2014 parafoitu unionin ja Länsi-Afrikan välinen uusi talouskumppanuussopimus tulee voimaan. Sopimuksen kumulaatiosääntöjen perusteella Kap Verden kalanjalostusteollisuus voi noudattaa etuuskohteluun oikeuttavia alkuperäsääntöjä käyttämällä muista Länsi-Afrikan valtioista peräisin olevaa kalaa.

               (3)Kap Verdelle myönnetyillä poikkeuksen mukaisilla vuotuisilla kokonaismäärillä on vuodesta 2008 alkaen parannettu merkittävästi Kap Verden kalanjalostusalan tilannetta. Kyseisillä määrillä on myös elvytetty jossakin määrin Kap Verden pienten kalastusalusten laivastoa, joka on maalle elintärkeä.

               (4)Pyynnössä osoitetaan, että ilman poikkeusta Kap Verden kalanjalostusalan mahdollisuudet jatkaa GSP-järjestelmässä vientiä unioniin heikkenisivät huomattavasti, mikä saattaisi estää Kap Verden pelagista kalastusta harjoittavien pienten alusten laivaston jatkokehityksen.

               (5)Tarvitaan lisäaikaa, jotta voidaan vakiinnuttaa tulokset, jotka Kap Verde on jo saavuttanut pyrkimyksissään elvyttää paikallinen kalastuslaivastonsa. Poikkeuksella on tarkoitus antaa Kap Verdelle riittävästi aikaa valmistautua etuuskohteluun oikeuttavan alkuperän hankintaa koskevien sääntöjen noudattamiseen.

               (6)Kun otetaan huomioon alkuperätuotteiden käsitteen määritelmän osalta myönnettyjen poikkeusten väliaikaisuus, poikkeus olisi myönnettävä kahdeksi vuodeksi tai siihen asti, kun unionin ja Länsi-Afrikan välinen talouskumppanuussopimus tulee voimaan, 2 500 tonnin suuruiselle vuotuiselle määrälle makrillifileevalmisteita ja -säilykkeitä ja 875 tonnin suuruiselle vuotuiselle määrälle kuula- ja fregattimakrillifileevalmisteita ja -säilykkeitä. Poikkeuksen voimassaolon olisi kuitenkin päätyttävä päivänä, joka edeltää välittömästi Länsi-Afrikan kanssa tehdyn talouskumppanuussopimuksen voimaantulopäivää, jos se on ennen 31 päivää joulukuuta 2020.

               (7)Tämän asetuksen liitteessä vahvistettuja määriä olisi hallinnoitava komission täytäntöönpanoasetuksen (EU) 2015/2447
                  6
                tariffikiintiöiden hallinnointia koskevien 49–54 artiklan mukaisesti.

               (8)Poikkeus olisi myönnettävä edellyttäen, että Kap Verden tulliviranomaiset toteutettavat tarvittavat toimenpiteet varmistaakseen poikkeuksen soveltamisalaan kuuluvien tuotteiden vientimäärien valvonnan ja että ne toimittavat komissiolle ilmoituksen niistä määristä, joille on annettu A-alkuperätodistukset tämän asetuksen nojalla, sekä näiden todistusten sarjanumerot. Jos komission täytäntöönpanoasetuksen (EU) 2015/2447 79 artiklan mukaista rekisteröidyn viejän järjestelmää, jäljempänä ’REX-järjestelmä’, ryhdytään soveltamaan Kap Verdessä vuonna 2019, samaa sääntöä olisi sovellettava myös rekisteröityjen viejien laatimiin alkuperävakuutuksiin.

               (9)Tässä asetuksessa säädettyjen toimenpiteiden olisi tultava voimaan asetuksen julkaisemista seuraavana päivänä, jotta voidaan ottaa huomioon Kap Verden tilanne ja mahdollistaa maalle poikkeuksen soveltaminen ilman lisäviivytyksiä.

               (10)Tässä asetuksessa säädetyt toimenpiteet ovat tullikoodeksikomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Poiketen siitä, mitä delegoidun asetuksen (EU) 2015/2446 41 artiklan b alakohdassa ja 45 artiklassa säädetään, Kap Verdessä ei-alkuperäkalasta tuotettuja CN-koodin 1604 15 11, ex 1604 19 97 ja 1604 20 90 makrillifileevalmisteita ja -säilykkeitä sekä kuula- ja fregattimakrillifileevalmisteita ja -säilykkeitä pidetään Kap Verden alkuperätuotteina tämän asetuksen 2, 3 ja 4 artiklan mukaisesti.

               2 artikla

               1.Poikkeusta sovelletaan Kap Verdestä vietäviin, unionissa vapaaseen liikkeeseen luovutettaviin tuotteisiin ajanjaksolla, joka alkaa 1 päivänä tammikuuta 2019 ja päättyy

               (a)31 päivänä joulukuuta 2020; tai

               (b)jos 30 päivänä kesäkuuta 2014 parafoitu unionin ja Länsi-Afrikan talouskumppanuussopimus tulee voimaan 31 päivänä joulukuuta 2020 tai sitä ennen, talouskumppanuussopimuksen voimaantulopäivää välittömästi edeltävänä päivänä.

               2.Poikkeusta sovelletaan enintään liitteessä lueteltuihin vuotuisiin määriin asti.

               3.Poikkeuksen soveltaminen edellyttää delegoidun asetuksen (EU) 2015/2446 43 artiklassa säädettyjen edellytysten noudattamista.

               3 artikla

               Tämän asetuksen liitteessä vahvistettuja määriä hallinnoidaan komission täytäntöönpanoasetuksen (EU) 2015/2447 tariffikiintiöiden hallinnointia koskevien 49–54 artiklan mukaisesti.

               4 artikla

               Poikkeus myönnetään seuraavin edellytyksin:

               1. Kap Verden tulliviranomaisten on toteutettava tarvittavat toimenpiteet varmistaakseen 1 artiklassa tarkoitettujen tuotteiden vientimäärien valvonnan.

               2. Kap Verden toimivaltaisten viranomaisten tämän asetuksen nojalla antamien A-alkuperätodistusten 4 kohdassa on oltava seuraava maininta: ”Derogation — Commission Implementing Regulation (EU) xxx/2019”. Jos REX-järjestelmää sovelletaan Kap Verdessä vuonna 2019, kyseinen maininta olisi tehtävä rekisteröityjen viejien laatimiin alkuperävakuutuksiin.

               3. Kap Verden toimivaltaisten viranomaisten on toimitettava komissiolle kolmen kuukauden välein ilmoitus määristä, joille on annettu alkuperätodistukset ja/tai alkuperävakuutukset tämän asetuksen nojalla, sekä näiden todistusten tai vakuutusten sarjanumerot.

               5 artikla

               Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

               Sitä sovelletaan 1 päivästä tammikuuta 2019.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 17.4.2019

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 269, 10.10.2013, s. 1.

                     (2)

                        Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta (EUVL L 303, 31.10.2012, s. 1).

                     (3)

                        Komission täytäntöönpanoasetus (EU) N:o 439/2011, annettu 6 päivänä toukokuuta 2011, yleisessä tullietuusjärjestelmässä käytettävästä asetuksessa (ETY) N:o 2454/93 vahvistetusta ”alkuperätuotteiden” käsitteen määritelmästä poikkeamisesta Kap Verden erityistilanteen huomioon ottamiseksi tiettyjen Euroopan unioniin vietävien kalastustuotteiden osalta (EUVL L 119, 7.5.2011, s. 1).

                     (4)

                        Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).

                     (5)

                        Komission täytäntöönpanoasetus (EU) 2017/968, annettu 8 päivänä kesäkuuta 2017 (EUVL L 146, 9.6.2017, s. 13).

                     (6)

                        Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).

    ---documentbreak---

               LIITE

                        Järjestysnumero

                        CN-koodi

                        Tavaran kuvaus

                        Ajanjakso

                        Vuotuinen määrä (tonnia, nettopaino)

                        09.1647

                        1604 15 11

                        ex 1604 19 97

                        Makrillifilee-valmisteet tai säilykkeet (Scomber scombrus, Scomber japonicus, Scomber colias)

                        1 päivästä tammikuuta 2019 alkaen 2 artiklan 1 kohdan mukaisesti määritettyyn päivään asti

                        2 500 tonnia

                        09.1648

                        ex 1604 19 97

                        1604 20 90

                        Kuula- ja fregattimakrilli-fileevalmisteet tai säilykkeet (Auxis thazard, Auxis rochei)

                        1 päivästä tammikuuta 2019 alkaen 2 artiklan 1 kohdan mukaisesti määritettyyn päivään asti

                        875 tonnia


title: KOMISSION TÄYTÄNTÖÖNPANOASETUS (EU) …/…, täytäntöönpanoasetuksen (EU) 2017/1153 muuttamisesta siltä osin kuin on kyse tiettyjen uusien henkilöautojen luokkien WLTP-pohjaisten hiilidioksidipäästöarvojen ilmoittamisesta sekä korrelaatiovälineen syöttötietojen muuttamisesta

text:
               KOMISSION TÄYTÄNTÖÖNPANOASETUS (EU) …/…,

               annettu 31.10.2019,

               täytäntöönpanoasetuksen (EU) 2017/1153 muuttamisesta siltä osin kuin on kyse tiettyjen uusien henkilöautojen luokkien WLTP-pohjaisten hiilidioksidipäästöarvojen ilmoittamisesta sekä korrelaatiovälineen syöttötietojen muuttamisesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009
                  1
                ja erityisesti sen 8 artiklan 9 kohdan ensimmäisen alakohdan ja 13 artiklan 7 kohdan ensimmäisen alakohdan

               sekä katsoo seuraavaa:

               (1)Euroopan parlamentin ja neuvoston asetuksessa (EU) 2019/631
                  2
                säädetään, että EU:n koko ajoneuvokantaa koskevat uusien henkilöautojen hiilidioksidipäästötavoitteet vuosille 2025 ja 2030 lasketaan käyttämällä perusteena vuonna 2020 rekisteröidyistä uusista henkilöautoista asetuksen (EU) 2017/1151
                  3
                mukaisesti mitattuja hiilidioksidipäästöjä, jäljempänä ’mitatut hiilidioksidipäästöarvot’.

               (2)Komission täytäntöönpanoasetuksessa (EU) 2017/1153
                  4
                vahvistetaan säännöt sille, miten valmistajat laskevat ja ilmoittavat nämä mitatut hiilidioksidipäästöarvot. On kuitenkin tarpeen tarkentaa, miten nämä arvot määritetään etenkin silloin, kun kyse on vain sisäisesti ladattavista hybridisähköajoneuvoista (NOVC-HEV) ja ulkopuolelta ladattavista hybridisähköajoneuvoista (OVC-HEV).

               (3)Lisäksi olisi selkeytettävä, miten mitatut hiilidioksidipäästöarvot määritetään, kun tyyppihyväksyntää varten tehdään useita hiilidioksidipäästötestejä.

               (4)NOVC-HEV- ja OVC-HEV-ajoneuvojen hiilidioksidipäästöjä koskeva korrelaatio olisi muodostettava ajoneuvoille tehtävien fyysisten testien eikä korrelaatiovälineellä tehtyjen simulaatioiden perusteella, koska on monimutkaista mukauttaa korrelaatioväline sellaiseksi, että tällainen ajoneuvoteknologia voitaisiin ottaa siinä huomioon. Jotta korrelaatiotulokset voitaisiin todentaa tehokkaasti, komissiolle olisi kuitenkin toimitettava tällaisiin ajoneuvoihin liittyvät tekniset testaustiedot samaan tapaan kuin tavanomaistenkin ajoneuvojen osalta.

               (5)Sen vuoksi täytäntöönpanoasetusta (EU) 2017/1153 olisi muutettava.

               (6)Tässä asetuksessa säädetyt toimenpiteet ovat ilmastonmuutoskomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Muutetaan täytäntöönpanoasetus (EU) 2017/1153 seuraavasti:

               1)Muutetaan 7 a artikla seuraavasti:

               a)Korvataan 1 kohdan ensimmäinen alakohta seuraavasti:

               ”Valmistajien on laskettava kunkin uuden vuonna 2020 rekisteröidyn henkilöauton yhdistetyt tai tapauksen mukaan painotetut yhdistetyt hiilidioksidipäästöarvot, jotka määritetään arvona MCO2-measured, seuraavilla yhtälöillä:

               a)täyspolttomoottoriajoneuvot:

               asetuksen (EU) 2017/1151 liitteen XXI alaliitteessä 7 olevan 3.2.3.2.4 kohdan toisessa alakohdassa esitetty yhtälö, jolla lasketaan arvo MCO2-ind ja jossa tekijät MCO2-H ja MCO2-L korvataan asianomaisen interpolointiperheen osalta arvoilla MCO2,C,5 (yhdistetyt), jotka saadaan asetuksen (EU) 2017/1151 liitteen I lisäyksessä 4 olevan mallin mukaisen EY-tyyppihyväksyntätodistuksen kohdista 2.5.1.1.3 (ajoneuvo H) ja 2.5.1.2.3 (ajoneuvo L);

               b)vain sisäisesti ladattavat hybridisähköajoneuvot (NOVC-HEV):

               yhtälö MCO2-measured = MCO2-L,C,5 + Kind x (MCO2-H,C,5 – MCO2-L,C,5)

               jossa

               MCO2-L,C,5
                     on asianomaista interpolointiperhettä koskeva arvo MCO2,C,5 (yhdistetyt), joka saadaan asetuksen (EU) 2017/1151 liitteen I lisäyksessä 4 olevan mallin mukaisen EY-tyyppihyväksyntätodistuksen kohdasta 2.5.1.2.3;

               Kind
                     on tarkasteltavan yksittäisen ajoneuvon interpolointikerroin sovellettavassa WLTP-testisyklissä asetuksen (EU) 2017/1151 liitteen XXI alaliitteessä 8 olevassa 4.5.3 kohdassa täsmennetyn mukaisesti;

               MCO2-H,C,5
                     on asianomaista interpolointiperhettä koskeva arvo MCO2,C,5 (yhdistetyt), joka saadaan asetuksen (EU) 2017/1151 liitteen I lisäyksessä 4 olevan mallin mukaisen EY-tyyppihyväksyntätodistuksen kohdasta 2.5.1.1.3;

               c)ulkopuolelta ladattavat hybridisähköajoneuvot (OVC-HEV):

               yhtälö MCO2-measured = MCO2-L,C,5 + Kind x (MCO2-H,C,5 – MCO2-L,C,5)

               jossa

               MCO2-L,C,5, MCO2-H,C,5
                     määritetään asianomaisen interpolointiperheen osalta asetuksen (EU) 2017/1151 liitteen XXI alaliitteessä 8 olevassa 4.1.3.1 kohdassa esitetyllä kaavalla, jossa tekijä Mi,CDj korvataan arvolla MCO2,CD (yhdistetyt), joka saadaan EY-tyyppihyväksyntätodistuksen kohdasta 2.5.3.2 tapauksen mukaan ajoneuvolle H tai L, ja jossa tekijä Mi,CS korvataan arvolla MCO2,C,5 (yhdistetyt), joka saadaan EY-tyyppihyväksyntätodistuksen kohdasta 2.5.3.1 tapauksen mukaan ajoneuvolle H, L, tai M;

               Kind
                     on tarkasteltavan yksittäisen ajoneuvon interpolointikerroin sovellettavassa WLTP-testisyklissä asetuksen (EU) 2017/1151 liitteen XXI alaliitteessä 8 olevassa 4.5.3 kohdassa määritellyn mukaisesti.”

               b)Lisätään 1a kohta seuraavasti:

               ”1 a. Jos EY-tyyppihyväksyntätodistuksen kohtaan 2.5.1.1.3, 2.5.1.2.3, 2.5.3.1 tai 2.5.3.2 on kirjattu useampia kuin yksi mitattu arvo, määritetään 1 kohdassa tarkoitettu arvo MCO2,C,5  tai MCO2,CD  tämän säännöksen soveltamiseksi seuraavasti:

               a)kun mittauksia on yksi: testiä 1 varten kirjattu yhdistetty arvo;

               b)kun mittauksia on kaksi: testejä 1 ja 2 varten kirjattujen kahden yhdistetyn arvon keskiarvo;

               c)kun mittauksia on kolme: testejä 1, 2 ja 3 varten kirjattujen kolmen yhdistetyn arvon keskiarvo.”

               2)Muutetaan liite I seuraavasti:

               a)korvataan 2.1 kohdan toisen kappaleen viimeinen virke seuraavasti:

               ”Kun kyse on vain sisäisesti ladattavista hybridisähköajoneuvoista (NOVC-HEV) ja ulkopuolelta ladattavista hybridiajoneuvoista (OVC-HEV), määritetään 3 jaksoa sovellettaessa vertailuarvoina käytettävät NEDC-hiilidioksidipäästöarvot korrelaatiovälineellä tehtävien simulaatioiden asemesta ajoneuvolle tehtävillä fyysisillä testeillä. Fyysiset mittaukset on tehtävä tässä liitteessä vahvistettujen, ajoneuvoille tehtäviä fyysisiä testejä koskevien säännösten mukaisesti. Ajoneuvoille tehtävien fyysisten testien syöttötiedot on määritettävä ja toimitettava tyyppihyväksyntäviranomaiselle tai tapauksen mukaan tutkimuslaitokselle 2.4 kohdan mukaisesti.”

               b)Korvataan 2.2 a kohdan a alakohta seuraavasti:

                ”a) Asetuksen (EU) 2017/1151 liitteen XXI alaliitteen 6 lisäyksen 2 ja alaliitteen 8 lisäyksen 2 mukaista WLTP-testeissä saatujen hiilidioksidipäästöjen massaa koskevien tulosten korjausta on sovellettava kaikkiin tällaisiin testituloksiin sen estämättä, mitä mainitun asetuksen liitteen XXI alaliitteen 6 lisäyksessä 2 olevan 3.4.4 kohdan a alakohdassa ja liitteen XXI alaliitteen 8 lisäyksessä 2 olevan 1.1.4 kohdan a alakohdassa säädetään.”

               c)Muutetaan 2.4 kohdassa oleva taulukko 1 seuraavasti:

                i)Korvataan kohdan 24 toisessa sarakkeessa ”Korrelaatiovälineen syöttöparametrit” oleva teksti ilmaisulla ”Käyttöakun kapasiteetti”.

                ii)Korvataan 38–41 kohta seuraavasti:

                        ”38

                        WLTP:n mukainen CO2-arvo, vaihe 1 (varausta ylläpitävä arvo NOVC- ja OVC-HEV-ajoneuvojen tapauksessa)

                        g CO2/km

                        Asetuksen (EU) 2017/1151 liitteen I lisäyksessä 8 a oleva 2.1.1.2.1 kohta

                        Hidas vaihe, korjaamaton mitattu arvo MCO2,p,1

                        39

                        WLTP:n mukainen CO2-arvo, vaihe 2 (varausta ylläpitävä arvo NOVC- ja OVC-HEV-ajoneuvojen tapauksessa)

                        g CO2/km

                        Sama kuin edellä.

                        Keskinopea vaihe, korjaamaton mitattu arvo MCO2,p,1

                        40

                        WLTP:n mukainen CO2-arvo, vaihe 3 (varausta ylläpitävä arvo NOVC- ja OVC-HEV-ajoneuvojen tapauksessa)

                        g CO2/km

                        Sama kuin edellä.

                        Nopea vaihe, korjaamaton mitattu arvo MCO2,p,1

                        41

                        WLTP:n mukainen CO2-arvo, vaihe 4 (varausta ylläpitävä arvo NOVC- ja OVC-HEV-ajoneuvojen tapauksessa)

                        g CO2/km

                        Sama kuin edellä.

                        Moottoritievaihe, korjaamaton mitattu arvo MCO2,p,1”

               iii)Korvataan kohdan 60 toisessa sarakkeessa ”Korrelaatiovälineen syöttöparametrit” oleva teksti ilmaisulla ”WLTP – generaattorin virta (tasavirtamuunnin – pienjännitepuoli – NOVC- ja OVC-HEV-ajoneuvojen tapauksessa)”.

               iv)Korvataan kohdan 61 toisessa sarakkeessa ”Korrelaatiovälineen syöttöparametrit” oleva teksti ilmaisulla ”Käyttöakun virta”.

               v)Poistetaan kohta 75.

               vi)Korvataan kohta 77 seuraavasti:

                        ”77

                        Ajoneuvon H ja/tai L WLTP-pohjainen mitattu ja korjattu CO2-arvo (varausta ylläpitävä arvo NOVC- ja OVC-HEV-ajoneuvojen tapauksessa)

                        g/km

                        Asetuksen (EU) 2017/1151 liitteen I lisäyksessä 8 a oleva 2.1.1.2.1 kohta

                        Ajoneuvojen H ja L yhdistetyt mitatut CO2-päästöt kaikkien sovellettavien korjausten jälkeen, MCO2,C,5. Jos WLTP-testejä on tehty 2 tai 3, ilmoitetaan kaikki mitatut tulokset (lukuun ottamatta NOVC- ja OVC-HEV-ajoneuvoja, joista ilmoitetaan vain lopullinen tyyppihyväksyntäarvo).”

               vii)Lisätään kohdat 79–101 seuraavasti:

                        ”79

                        WLTP-pohjaiset varausta purkavien testien CO2-arvot (yhdistetyt)

                        g CO2/km

                        Asetuksen (EU) 2017/1151 liitteen I lisäyksessä 4 oleva 2.5.3.2 kohta

                        Yhdistetyt varausta purkavien testien CO2-päästöjen massa-arvot MCO2,CD (2 ja 3 testin tapauksessa keskiarvot) tyyppi I -testissä laskettuna asetuksen (EU) 2017/1151 liitteen XXI alaliitteessä 8 olevan 4.1.2 kohdan mukaisesti (ainoastaan OVC-HEV-ajoneuvot)

                        80

                        WLTP-pohjaiset käyttötekijäpainotetut CO2-päästöt (mitatut)

                        g CO2/km

                        Laskettuna asetuksen (EU) 2017/1151 liitteen XXI alaliitteessä 8 olevan 4.1.3.1 kohdan mukaisesti

                        Lasketut painotetut yhdistetyt tulokset (mitatut) tämän asetuksen 7 a artiklan 1 kohdan c alakohdan mukaisesti (ainoastaan OVC-HEV-ajoneuvot)

                        81

                        WLTP-pohjaiset käyttötekijäpainotetut CO2-päästöt (ilmoitetut)

                        g CO2/km

                        EY-tyyppihyväksyntätodistuksen kohta 2.5.3.3

                        Lasketut painotetut yhdistetyt tulokset (ilmoitetut) EY-tyyppihyväksyntätodistuksen kohdasta 2.5.3.3 (ainoastaan OVC-HEV-ajoneuvot)

                        82

                        WLTP-pohjainen vastaava sähkökäyttöinen toimintasäde (EAER), yhdistetty

                        km

                        EY-tyyppihyväksyntätodistuksen kohta 2.5.3.7.2 (EAER)

                        Vastaava sähkökäyttöinen toimintasäde (EAER) (ainoastaan OVC-HEV-ajoneuvot)

                        83

                        Siirtymäsyklin indeksinumero

                        –

                        Asetuksen (EU) 2017/1151 liitteen I lisäyksessä 8 a oleva 2.1.1.4.1.4 kohta

                        OVC-HEV-ajoneuvojen tapauksessa ilmoitetaan siirtymäsyklin indeksinumero

                        84

                        Kunkin varausta purkavan testin suhteellinen sähköenergianmuutos REECi

                        –

                        Laskettuna asetuksen (EU) 2017/1151 liitteen XXI alaliitteessä 8 olevan 3.2.4.5.2 kohdan mukaisesti

                        Ilmoitetaan kunkin varausta purkavan testin REECi-arvo

                        85

                        NEDC-pohjainen varausta ylläpitävän testin CO2-päästö (ilmoitettu, olosuhteet B)

                        g CO2/km

                        Ilmoituslomake (asetuksen (EU) 2017/1151 liitteen I lisäys 3)

                        (NOVC-HEV-ajoneuvot, kohta 3.5.7.2.1, OVC-HEV-ajoneuvot, kohta 3.5.7.2.2)

                        Alkuperäisen laitevalmistajan ilmoitus

                        NOVC-HEV-ajoneuvot: ilmoitettu yhdistetty NEDC-pohjainen CO2-arvo; OVC-HEV-ajoneuvot: ilmoitettu yhdistetty varausta ylläpitävän testin CO2-päästöjen massa (NEDC, olosuhteet B).

                        86

                        NEDC-pohjainen varausta purkavan testin CO2-päästö (ilmoitettu, olosuhteet A)

                        g CO2/km

                        Ilmoituslomake (asetuksen (EU) 2017/1151 liitteen I lisäyksessä 3 oleva 3.5.7.2.3 kohta)

                        Yhdistetyt varausta purkavan testin CO2 -päästöt, alkuperäisen laitevalmistajan ilmoittamat (ainoastaan OVC-HEV-ajoneuvot)

                        87

                        NEDC-pohjaiset painotetut yhdistetyt CO2-päästöt (ilmoitetut)

                        g CO2/km

                        Alkuperäisen laitevalmistajan ilmoitus

                        Alkuperäisen laitevalmistajan ilmoitus (ainoastaan OVC-HEV-ajoneuvot)

                        88

                        OVC-HEV-ajoneuvon NEDC-pohjainen sähkökäyttöinen toimintasäde (ilmoitettu)

                        km

                        Alkuperäisen laitevalmistajan ilmoitus

                        Alkuperäisen laitevalmistajan ilmoitus (ainoastaan OVC-HEV-ajoneuvot)

                        89

                        Latausta ylläpitävää tilaa koskeva KCO2-korjauskerroin

                        (g/km) / (Wh/km)

                         Asetuksen (EU) 2017/1151 liitteen XXI alaliitteen 8 lisäyksessä 2  oleva 2.3.2 kohta

                        NOVC- ja OVC-HEV-ajoneuvojen CO2-päästöjen massaan sovellettava RCB-korjauskerroin

                        90

                        Hybridiajoneuvon konfiguraatio (P0, P1, P2, planetaarinen P2 , P3 tai P4)***

                        –

                        Onko ajoneuvossa sähkökone, jota käytetään ajoneuvon käyttövoiman ja sähköenergian tuottamiseen konfiguraatiossa P0, P1, P2, planetaarinen P2, P3 tai P4 tai niiden yhdistelmässä?

                         Alkuperäisen laitevalmistajan ilmoitus

                        91

                        Kunkin sähkökoneen suurin antoteho (P0, P1, P2, planetaarinen P2, P3 tai P4)***

                        kW

                        Asetuksen (EU) 2017/1151 liitteen I lisäyksessä 3 oleva 3.3.1.1.1 kohta

                        Alkuperäisen laitevalmistajan ilmoitus

                        92

                        Kunkin sähkökoneen suurin vääntömomentti (P0, P1, P2, planetaarinen P2, P3 tai P4)***

                        Nm

                        Alkuperäisen laitevalmistajan ilmoitus

                        93

                        Kunkin sähkökoneen osalta sähkökoneen pyörimisnopeuden ja vertailupyörimisnopeuden suhde  (P0, P1, P2, planetaarinen P2, P3 tai P4)***

                        –

                        Alkuperäisen laitevalmistajan ilmoitus

                        94

                        Ajo-REESS-järjestelmän kapasiteetti

                        Ah

                        Asetuksen (EU) 2017/1151 liitteen I lisäyksessä 3 oleva 3.3.2.3 kohta

                        Alkuperäisen laitevalmistajan ilmoitus

                        95

                        Ajo-REESS-järjestelmän virta

                        A

                        Asetuksen (EU) 2017/1151 liitteen XXI alaliitteen 8 lisäys 3

                        Testeissä käytetyt 20 Hz:n aikasarja-arvot muunnettuna 1 Hz:n taajuudelle

                        96

                        Ajo-REESS-järjestelmän teknologian tyyppi

                        –

                        Asetuksen (EU) 2017/1151 liitteen I lisäyksessä 8 a oleva 1.1.10 kohta

                        Alkuperäisen laitevalmistajan ilmoitus

                        97

                        Ajo-REESS-järjestelmän alkulataustila

                        %

                        Alkuperäisen laitevalmistajan ilmoitus

                        98

                        REESS-järjestelmän kennojen lukumäärä

                        Asetuksen (EU) 2017/1151 liitteen I lisäyksessä 3 oleva 3.3.2.1 kohta

                        Alkuperäisen laitevalmistajan ilmoitus

                        99

                        Ajo-REESS-järjestelmän jännite, nimellisarvo/aikasarja-arvo

                        V

                        Asetuksen (EU) 2017/1151 liitteen XXI alaliitteen 8 lisäys 3

                        Testissä käytetty nimellis- tai aikasarja-arvo (vähintään 20 Hz)

                        100

                        Moottorin joutokäyntirullaustoiminto

                        –

                        Kyllä/ei

                        Onko ajoneuvossa joutokäyntirullaustoiminto (moottori voi käydä ajoneuvon rullatessa joutokäynnillä polttoaineen säästämiseksi)?

                        101

                        Moottorin sammutus rullauksen aikana

                        -

                        Kyllä/ei

                        Onko ajoneuvossa toiminto, joka sammuttaa moottorin rullauksen ajaksi (moottori voi sammua ajoneuvon rullatessa polttoaineen säästämiseksi)?

               ***
                     P0: Sähkökone on kytketty moottorin käyttöhihnaan, joten sen vertailunopeus on moottorin pyörimisnopeus.

               P1: Sähkökone on kytketty moottorin kampiakseliin, joten sen vertailunopeus on moottorin pyörimisnopeus.

               P2: Sähkökone on asennettu heti vaihteiston etupuolelle (vaihdelaatikko tai portaattomasti säätyvä vaihteisto), joten sen vertailunopeus on vaihteiston käyttönopeus.

               Planetaarinen P2: Sähkökone on kytketty sellaiseen planeettapyörästön pyörään, jota ei ole kytketty polttomoottorin tai vetopyörästön puolelle; tästä puolesta käytetään tässä nimitystä planeettapuoli. Ilmoitettava nopeussuhde on tässä tapauksessa sähkökoneen pyörimisnopeuden ja planeettapuolen pyörimisnopeuden (vertailunopeus) suhde, joka edustaa nopeutta lisäävää/vähentävää alennusvaihteen vaikutusta.

               P3: Sähkökone sijaitsee välittömästi ennen vetävän akselin vetopyörästöä, joten sen vertailunopeutena on vetopyörästön käyttöpyörimisnopeus (koskee myös sähkökoneita, jotka on asennettu planeettapyörästön vaihteeseen vetopyörästön puolelle). Ajoneuvossa voi olla enintään kaksi konfiguraation P3 konetta (yksi etuakselilla (P3a) ja yksi taka-akselilla (P3b)).

               P4: Sähkökone on sijoitettu vetopyörästön jälkeen, joten sen vertailunopeus on pyörän pyörimisnopeus. Ajoneuvossa voi olla enintään neljä konfiguraation P4 moottoria (yksi kutakin pyörää kohti, jolloin P4a tarkoittaa etu- ja P4b takapyöriä).

               Näistä syöttötiedoista on annettava tarkemmat tiedot korrelaatiovälineen syöttötietolomakkeessa.”

               d)Lisätään 4.2.1.4.2 kohdan toiseen kappaleeseen virke seuraavasti:

               ”Kun kyse on d alakohdassa tarkoitetusta tapauksesta, jossa ajovastusmatriisiperheen ajovastuskertoimet on määritetty 2.3.8.2.1 kohdan a alakohdan mukaisesti, yksittäisen ajoneuvon ajovastuskertoimet voidaan määrittää 4.2.1.5 kohdan toisessa alakohdassa esitettyjen kaavojen mukaisesti.”

               2 artikla

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Asetuksen 1 artiklan 2 kohdan c alakohtaa sovelletaan 1 päivästä tammikuuta 2020.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 31.10.2019

                     Komission puolesta

                     Puheenjohtaja
                     Jean-Claude JUNCKER

                     (1)

                        OJ L 140, 5.6.2009, s. 1.

                     (2)

                        Euroopan parlamentin ja neuvoston asetus (EU) 2019/631, annettu 17 päivänä huhtikuuta 2019, hiilidioksidipäästönormien asettamisesta uusille henkilöautoille ja uusille kevyille hyötyajoneuvoille ja asetusten (EY) N:o 443/2009 ja (EU) N:o 510/2011 kumoamisesta (EUVL L 111, 25.4.2019, s. 13).

                     (3)

                        Komission asetus (EU) 2017/1151, annettu 1 päivänä kesäkuuta 2017, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täydentämisestä, Euroopan parlamentin ja neuvoston direktiivin 2007/46/EY, komission asetuksen (EY) N:o 692/2008 ja komission asetuksen (EU) N:o 1230/2012 muuttamisesta ja asetuksen (EY) N:o 692/2008 kumoamisesta (EUVL L 175, 7.7.2017, s. 1).

                     (4)

                        Komission täytäntöönpanoasetus (EU) 2017/1153, annettu 2 päivänä kesäkuuta 2017, menetelmän vahvistamisesta sääntömääräisen testausmenettelyn muuttumisen huomioon ottamiseksi tarvittavien korrelaatioparametrien määrittämiseksi ja asetuksen (EU) N:o 1014/2010 muuttamisesta (EUVL L 175, 7.7.2017, s. 679).


title: KOMISSION TÄYTÄNTÖÖNPANOASETUS (EU) …/…, menettelyistä, joiden mukaisesti toimivaltaisten viranomaisten on koordinoidusti suoritettava rajatarkastusasemilla eläinperäisten tuotteiden, sukusolujen ja alkioiden, eläimistä saatavien sivutuotteiden ja elintarvikesekoitusten tehostettua virallista valvontaa

text:
               KOMISSION TÄYTÄNTÖÖNPANOASETUS (EU) …/…,

               annettu 7.11.2019,

               menettelyistä, joiden mukaisesti toimivaltaisten viranomaisten on koordinoidusti suoritettava rajatarkastusasemilla eläinperäisten tuotteiden, sukusolujen ja alkioiden, eläimistä saatavien sivutuotteiden ja elintarvikesekoitusten tehostettua virallista valvontaa

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus)
                  1
                ja erityisesti sen 65 artiklan 6 kohdan,

               sekä katsoo seuraavaa:

               (1)Asetuksessa (EU) 2017/625 säädetään tiettyjen eläinten ja tavaroiden luokkien järjestelmällisestä valvonnasta rajatarkastusasemilla ennen niiden unioniin tuloa.

               (2)Asetuksen (EU) 2017/625 65 artiklan 4 kohdasta seuraa, että jos toimijaa epäillään petollisista tai vilpillisistä käytännöistä tai jos kyseisen asetuksen 1 artiklan 2 kohdassa tarkoitettuja sääntöjä rikotaan vakavasti tai toistuvasti, samaa alkuperää olevien tai samaan käyttöön tarkoitettujen lähetysten virallista valvontaa, jota toimivaltaiset viranomaiset suorittavat rajatarkastusasemilla, olisi tehostettava. Asetuksen (EU) 2017/625 65 artiklan 5 kohdan mukaisesti toimivaltaisten viranomaisten päätös tällaisen tehostetun valvonnan suorittamisesta on ilmoitettava komissiolle ja jäsenvaltioille kyseisen asetuksen 131 artiklassa tarkoitetun virallisen valvonnan tiedonhallintajärjestelmän (IMSOC) kautta.

               (3)Jotta voidaan varmistaa yhdenmukaistettu lähestymistapa tiettyjen unioniin saapuvien tavaroiden koordinoidusti suoritettavan tehostetun virallisen valvonnan osalta, olisi vahvistettava kyseistä koordinoidusti suoritettavaa valvontaa koskevat yksityiskohtaiset menettelyt, mukaan lukien IMSOC:n roolia koskevat säännöt. Rajoilla koordinoidusti suoritettava tehostettu valvonta olisi käytännön syistä rajattava sellaisten lähetysten luokkiin, joiden osalta on olemassa tunnistettavissa oleva, luetteloon sisältyvä alkuperälaitos, eli eläinperäisten tuotteiden, sukusolujen ja alkioiden, eläimistä saatavien sivutuotteiden ja elintarvikesekoitusten lähetyksiin.

               (4)Kun komissio vastaanottaa asetuksen (EU) 2017/625 65 artiklan 5 kohdan mukaisesti ilmoituksia toimivaltaisilta viranomaisilta, sen olisi erityisesti arvioitava, perustuuko säännösten noudattamatta jättäminen epäiltyihin petollisiin tai vilpillisiin käytäntöihin tai asetuksen (EU) 2017/625 1 artiklan 2 kohdassa tarkoitettujen sääntöjen mahdolliseen vakavaan tai toistuvaan rikkomiseen. Kyse voi olla esimerkiksi siitä, onko markkinoille saatettu sellaisia eläinperäisiä tuotteita, jotka sisältävät vierasaineita tai eläinlääkkeiden jäämiä jäämien enimmäismäärät ylittävinä pitoisuuksina, tai tuotteita, jotka eivät ole komission asetuksen (EY) N:o 2073/2005
                  2
                mukaisia.

               (5)Jotta voidaan vähentää sellaisten petollisten tai vilpillisten käytäntöjen riskiä, jotka perustuvat pienten lähetysten esittämiseen virallista valvontaa varten, koordinoidusti suoritettavan tehostetun virallisen valvonnan lopettamiseksi vaadittavien vaatimustenmukaisten lähetysten kokonaispainon olisi oltava vähintään kymmenen kertaa sen lähetyksen paino, joka alun perin käynnisti toimenpiteen. Jotta toimivaltaisille viranomaisille ja toimijoille ei kuitenkaan aiheutuisi kohtuutonta hallinnollista ja taloudellista rasitetta, olisi vahvistettava vaatimustenmukaisten lähetysten suurin kokonaispaino, jota edellytetään koordinoidusti suoritettavan tehostetun virallisen valvonnan lopettamiseksi.

               (6)Jos koordinoidusti suoritettavan tehostetun virallisen valvonnan aikana kolmessa unioniin tulevassa lähetyksessä ilmenee sama rikkomistyyppi, joka on mainittu asetuksen (EU) 2017/625 65 artiklan 5 kohdan mukaisessa ilmoituksessa, koordinoidusti suoritettavaa tehostettua virallista valvontaa olisi jatkettava, kunnes sen tulokset ja asianomaisten kolmansien maiden toimivaltaisten viranomaisten toimet ovat tyydyttäviä. Tässä tapauksessa komission olisi pyydettävä kolmansien maiden toimivaltaisia viranomaisia toteuttamaan tarvittavat tutkimukset ja toimenpiteet tilanteen korjaamiseksi alkuperälaitoksessa ja raportoimaan asiasta komissiolle.

               (7)Valvontajärjestelmän tehokkuuden vuoksi jäsenvaltioiden olisi voitava jättää tietyt lähetykset koordinoidusti suoritettavan tehostetun virallisen valvonnan ulkopuolelle tapauksissa, joissa lähetyksiltä on evättävä pääsy unioniin muista syistä kuin sen rikkomisen vuoksi, jonka takia koordinoitua tehostettua virallista valvontaa suoritetaan.

               (8)Koska asetusta (EU) 2017/625 sovelletaan 14 päivästä joulukuuta 2019, myös tätä asetusta olisi sovellettava kyseisestä päivästä.

               (9)Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla
               Kohde ja soveltamisala

               Tässä asetuksessa vahvistetaan säännöt, jotka koskevat menettelyjä, joiden mukaisesti toimivaltaisten viranomaisten on koordinoidusti suoritettava rajatarkastusasemilla unioniin markkinoille saatettaviksi tulevien eläinperäisten tuotteiden, sukusolujen ja alkioiden, eläimistä saatavien sivutuotteiden ja elintarvikesekoitusten tehostettua virallista valvontaa.

               2 artikla
               Määritelmä

               Tässä asetuksessa tarkoitetaan ’alkuperälaitoksella’ alkuperälaitosta kolmannessa maassa, mukaan lukien kolmansien maiden alukset, jotka sisältyvät luetteloihin, jotka on laadittu eläinperäisten tuotteiden, sukusolujen ja alkioiden, eläimistä saatavien sivutuotteiden ja elintarvikesekoitusten unioniin vientiä varten asiaa koskevan unionin lainsäädännön mukaisesti.

               3 artikla
               Koordinoidusti suoritettavan tehostetun virallisen valvonnan käynnistäminen

               1.Kun toimivaltaiset viranomaiset ilmoittavat komissiolle ja muille jäsenvaltioille IMSOC:n kautta asetuksen (EU) 2017/625 65 artiklan 5 kohdan mukaisesta päätöksestään, niiden on ilmoitettava alkuperälaitos, tavaroiden luokka, mukaan luettuna tavaran kuvaus ja koodi neuvoston asetuksen (ETY) N:o 2658/87
                  3
                liitteessä I olevasta yhdistetystä nimikkeistöstä, sekä rikkominen, jonka vuoksi tehostettua virallista valvontaa on määrä suorittaa koordinoidusti.

               2.Saatuaan 1 kohdassa tarkoitetun ilmoituksen komissio arvioi, täyttyvätkö seuraavat edellytykset:

               a)ilmoitus perustuu epäiltyihin petollisiin tai vilpillisiin käytäntöihin tai asetuksen (EU) 2017/625 1 artiklan 2 kohdassa tarkoitettujen sääntöjen mahdolliseen vakavaan tai toistuvaan rikkomiseen;

               b)ilmoitus liittyy toimeen tai laiminlyöntiin, josta kyseisen lähetyksen alkuperälaitos on vastuussa;

               c)kyseiseen lähetykseen ei vielä kohdistu koordinoidusti suoritettavaa tehostettua virallista valvontaa tämän asetuksen mukaisesti; sekä

               d)kyseiseen lähetykseen ei kohdistu Euroopan parlamentin ja neuvoston asetuksen (EY) N:o 178/2002
                  4
                53 artiklan tai asetuksen (EU) 2016/429
                  5
                261 artiklan mukaisesti hyväksyttyjä kiireellisiä toimenpiteitä eikä asetuksen (EU) 2017/625 128 artiklan mukaisesti hyväksyttyjä erityisiä toimenpiteitä saman rikkomisen kuin sen, joka mainitaan 1 kohdassa tarkoitetussa ilmoituksessa, osalta.

               3.Komissio kirjaa 2 kohdassa tarkoitetun arviointinsa tulokset IMSOC:iin.

               4.Jos 2 kohdassa tarkoitetun arvioinnin tulos osoittaa, että vaaditut edellytykset täyttyvät, rajatarkastusasemien toimivaltaisten viranomaisten on suoritettava koordinoitua tehostettua virallista valvontaa.

               4 artikla
               Koordinoidusti suoritettavan tehostetun virallisen valvonnan menettelyt

               1.Rajatarkastusasemien toimivaltaisten viranomaisten on kaikissa jäsenvaltioissa tehtävä asetuksen (EU) 2017/625 49 artiklassa tarkoitetut tunnistustarkastukset ja fyysiset tarkastukset jokaisesta lähetyksestä, joka tulee samasta alkuperälaitoksesta ja joka sisältää samaan luokkaan kuuluvia tavaroita, saman rikkomistyypin osalta kuin ne, jotka on ilmoitettu IMSOC:ssa 3 artiklan 1 kohdan mukaisesti.

               2.Lähetykset on valittava 1 kohdassa tarkoitettua valvontaa varten IMSOC:iin kirjattujen yhdistetyn nimikkeistön koodien perusteella 3 artiklan 1 kohdan mukaisesti.

               3.Jos nämä koodit eivät ole riittävän täsmällisiä tavaraluokan yksilöimiseksi asianmukaisesti, rajatarkastusasemien toimivaltaiset viranomaiset saavat kohdistaa näiden koodien perusteella valittuihin lähetyksiin koordinoidusti suoritettavaa tehostettua virallista valvontaa ainoastaan, jos ne vastaavat 3 artiklan 1 kohdan mukaisesti ilmoitettua tavaroiden kuvausta.

               4.Toimivaltaisten viranomaisten on kirjattava IMSOC:iin syyt, joiden vuoksi valittuun lähetykseen ei kohdisteta koordinoidusti suoritettavaa tehostettua virallista valvontaa 3 kohdan mukaisesti.

               5 artikla
               Määrätyt tarkastukset

               1.Jos koordinoidusti suoritettavan tehostetun virallisen valvonnan aikana kolmessa unioniin tulevassa lähetyksessä ilmenee sama 3 artiklan 1 kohdassa tarkoitetussa ilmoituksessa mainittu rikkomistyyppi, komissio pyytää sen kolmannen maan toimivaltaista viranomaista, jossa vaatimustenvastaisten lähetysten alkuperälaitos sijaitsee,

               a)suorittamaan tarvittavat tutkimukset rikkomisten syiden selvittämiseksi, jäljempänä ’määrätyt tarkastukset’;

               b)hyväksymään alkuperälaitosta koskevan toimintasuunnitelman tilanteen korjaamiseksi tehokkaasti; sekä

               c)raportoimaan a ja b alakohdassa tarkoitetuista toimista, mukaan lukien toimintasuunnitelman tulokset.

               2.Komissio seuraa tiiviisti näiden määrättyjen tarkastusten ja toimintasuunnitelman tuloksia ja toteuttaa lisätoimia, mukaan lukien asetuksen (EY) N:o 178/2002 53 artiklan ja asetuksen (EU) 2017/625 127 artiklan 4 kohdan mukaiset toimenpiteet, kun

               a)kolmannen maan toimivaltainen viranomainen ei ryhdy asianmukaisiin toimiin tilanteen korjaamiseksi tehokkaasti; tai

               b)jäsenvaltioiden toimivaltaiset viranomaiset ilmoittavat edelleen koordinoidusti suoritettavan tehostetun virallisen valvonnan epätyydyttävistä tuloksista.

               6 artikla
               Koordinoidusti suoritettavan tehostetun virallisen valvonnan päättäminen

               1.Koordinoidusti suoritettava tehostettu virallinen valvonta on päätettävä seuraavissa tapauksissa:

               a)kun toimivaltainen viranomainen päättää peruuttaa 3 artiklan 1 kohdassa tarkoitetun ilmoituksensa ja ilmoittaa siitä komissiolle ja muille jäsenvaltioille IMSOC:n kautta sekä ilmoittaa päätöksensä perustelut; tai

               b)kun seuraavat edellytykset täyttyvät:

               i)jäsenvaltioiden rajatarkastusasemien toimivaltaiset viranomaiset ovat kirjanneet IMSOC:iin koordinoidusti suoritettavassa tehostetussa virallisessa valvonnassa saadusta vähintään kymmenen perättäisen tyydyttävän tuloksen sarjasta; sekä

               ii)edellä i alakohdassa tarkoitettujen lähetysten kokonaispaino on vähintään 10 kertaa sen lähetyksen paino, johon 3 artiklan 1 kohdassa tarkoitettu ilmoitus liittyy, tai sen nettopaino on 300 tonnia sen mukaan, kumpi näistä määristä on pienempi.

               2. Jos komissio on kuitenkin pyytänyt määrättyjä tarkastuksia 5 artiklan 1 kohdan a alakohdan mukaisesti, koordinoidusti suoritettava tehostettu virallinen valvonta päättyy, kun

               a)jäsenvaltioiden rajatarkastusasemien toimivaltaiset viranomaiset ovat kirjanneet IMSOC:iin koordinoidusti suoritettavassa tehostetussa virallisessa valvonnassa saadusta vähintään 30 perättäisen tyydyttävän tuloksen sarjasta; sekä

               b)kolmannen maan toimivaltainen viranomainen on hyväksynyt 5 artiklan 1 kohdan b alakohdan mukaisen tyydyttävän toimintasuunnitelman.

               7 artikla
               Koordinoidusti suoritettavan tehostetun virallisen valvonnan kustannukset

               Koordinoidusti suoritettavan tehostetun virallisen valvonnan kustannuksista vastaa toimija, joka on vastuussa kyseisen valvonnan kohteena olevista lähetyksistä.

               8 artikla
               Koordinoidusti suoritettavan tehostetun virallisen valvonnan ulkopuolelle jätettävät lähetykset

               1.
                     Toimivaltaiset viranomaiset voivat jättää lähetyksen koordinoidusti suoritettavan tehostetun virallisen valvonnan ulkopuolelle, jos lähetykseltä on evättävä pääsy unioniin asetuksen (EU) 2017/625 66 artiklan 1 kohdan mukaisesti muista syistä kuin sen rikkomisen vuoksi, jonka takia koordinoitu tehostettu virallinen valvonta suoritetaan.

               2.
                     Toimivaltaisten viranomaisten on kirjattava IMSOC:iin syyt, joiden vuoksi lähetys jätetään koordinoidusti suoritettavan tehostetun virallisen valvonnan ulkopuolelle 1 kohdan mukaisesti.

               9 artikla
               Voimaantulo ja soveltaminen

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Sitä sovelletaan 14 päivästä joulukuuta 2019.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 7.11.2019

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 95, 7.4.2017, s. 1.

                     (2)

                        Komission asetus (EY) N:o 2073/2005, annettu 15 päivänä marraskuuta 2005, elintarvikkeiden mikrobiologisista vaatimuksista (EUVL L 338, 22.12.2005, s. 1).

                     (3)

                        Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja
                        tilastonimikkeistöstä ja yhteisestä tullitariffista (EYVL L 256, 7.9.1987, s. 1).

                     (4)

                        Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

                     (5)

                        Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).